ચીફ ઓફીસરની જીપીએસસી દ્વારા લેવાયેલી પરિક્ષામાં પેપર ફુટવાની ઘટનામાં ક્રાઇમ બ્રાંચને જીપીએસસીના જવાબદારો સુધી તપાસનો રેલો લઇ ગઇ છે. ત્યારે કલ્યાણસિંહ ચંપાવતના કૌભાંડનો ગાંધીનગર પોલીસે પર્દાફાશ કર્યો છે. બંને ઘટનાને સાથે રાખીને જોઇએ તો નોકરીવાંચ્છુ ઉમેદવારો પાસેથી લાખો ઉઘરાવીને ગાંધીનગરમાં ચાલતી ભ્રષ્ટાચારની ચેનલના મૂળીયા ઊંડા હોવાનું જણાય છે. પોલીસે બોગસ ઉમેદવારને મોકલ્યો ત્યારે કલ્યાણસિંહ ચંપાવત બિન્દાસ કહેતો હતો કે મેં તો ઘણાં લોકોને નોકરીએ ચડાવી દીધા અને એટલે જ મને લોકો માને છે. પોતાના સચિવાલય પર પ્રભાવ અંગે પણ જાતજાતની વાતો કરી હતી. પોલીસ મોડીરાત્રે તેની હાટડી પર છાપો માર્યો ત્યારે તે ત્યાં હાજર હતો. રવિવારે તલાટીની પરિક્ષા હતી અને લોકો રીતસર બેંકમાં પૈસા ભરવા આવતા હોય તે રીતે પૈસા લઇને તેમની પાસે જમા કરાવવા આવતાં હતા. આ પ્રક્રિયા જ દર્શાવી રહી છે કે કલ્યાણસિંહ ચંપાવત પરિક્ષા પદ્ધતિની ચેનલમાં કોઇને કોઇ સ્થળે સંપર્ક ધરાવતો હોવો જોઇએ.